*Жоба*

**«Жалпыазаматтық бірегейлікті қалыптастыру»**

**жобасының тұжырымдамасы**

Жоба азаматтардың қоғамдық санасына қазақстандық азаматтардың өзінің және Қазақстан халқының тағдыры үшін жауапкершілік алуы және ортақтас екендігі туралы түсінікті енгізу үшін құндылық бағдарларының бірыңғай жүйесін құруға, көпэтностық қоғамды топтастырудың ресурсы ретінде Қазақстан этностарының жалпыазаматтық бірегейлігін қалыптастыруға бағытталған.

Жоба этносаралық келісімнің қазақстандық идеологиясын нығайтуға, ҚХА құрылымдарының: Аналар кеңесінің, Қоғамдық келісім кеңестерінің, Достық үйлерінің, ҚХА жастар ұйымдарының және т. б. қатысуымен еліміздегі этностар арасында қазақстандық патриотизмді насихаттауға бағытталған жалпыазаматтық бірегейлікті қалыптастыру бойынша әлеуметтік, мәдени-ағартушылық, ақпараттық, оқыту және практикалық іс-шаралар кешенін жүзеге асыруды көздейді.

Жобаны іске асыру үшін келесі іс-шараларды өткізу жоспарланып отыр:

1. 1 наурыз – **«Алғыс айту күнін**» ұйымдастыру және өткізу. Мақсаты - ортақ тарих, этностарды депортациялау кезеңінде этностардың бірлесе бастан кешкен қиындықтары туралы ұжымдық естелік және қазақ халқын қолдау негізінде қазақстандық бірегейлік пен бірлікті нығайту және дамыту, сондай-ақ, еліміздегі әрбір азаматтың бір-біріне құрмет пен өзара сыйластық білдіруі. Жобаны іске асыру ғылыми-қолданбалы, презентациялық сипаттағы көрмелерді ұйымдастыруды, теледидар мен интернет-ресурстарда тақырыптық хабарлар шығаруды, қайырымдылық акцияларын ұйымдастыруды және т. б. көздейді.

2. **«Тұңғыш Президент жолымен»** жобасын іске асыру Тұңғыш Президент – Елбасы Н.Назарбаевтың қоғамдық келісім мен жалпыұлттық бірліктің қазақстандық моделін құруға қосқан үлесі туралы көрмелер, кездесулер, фильмдер, конференциялар ұйымдастыруды көздейді.

3. **«Бірлік»** халықаралық жастар лагерін ұйымдастыру және өткізу. Іс-шараның мақсаты – жас ұрпаққа өзін-өзі дамытуға мүмкіндік туғызу, сондай-ақ, қоғамдық келісім мен жалпыұлттық бірліктің қазақстандық моделін көпшілікке танымал ету. Лагерь шеңберінде оқыту тренингтерін, пікірталас және шығармашылық алаңдарын, спорттық және мәдени-бұқаралық бос уақытты ұйымдастыру жоспарлануда.

4. Саяси қуғын-сүргін құрбандарын еске алу күніне арналған **«Тарихтан тағылым – өткенге тағзым»** халықаралық жобасын іске асыру. Ғылыми-практикалық конференция өткізуді, ескерткіш мемориалдық кешендерге баруды және саяси қуғын-сүргін құрбандарының ескерткіштеріне гүл шоқтарын қоюды және т. б. көздейді.

5. ҚХА-ның **«Жаңғыру жолы – жастар жолы»** республикалық жобасын іске асыру. Жоба әлеуметтік маңызы бар жобаларды іске асыруға, «Жаңғыру жолы» жастар қозғалысының еріктілер желісін дамытуға, ҚХА-ның жастарға негізделген іс-шараларын әлеуметтік желілерде ілгерілетуге бағытталған.

6. **«Отбасы – тұлғаның рухани-адамгершілік тәрбиесінің негізі»** семинар-тренингін ұйымдастыру және өткізу. Жобаны іске асыруға ҚХА-ның Аналар кеңесін әлеуметтік желілер арқылы (онлайн-форматта) ата-аналармен, педагогтармен, психологтармен, мектептердің ата-аналар комитеттерінің мүшелерімен, қамқоршылық кеңестердің өкілдерімен балаларды тәрбиелеу, отбасылық құндылықтарды енгізу және жалпыазаматтық бірегейлікті қалыптастыру мәселелері бойынша семинар-тренингтер, мастер-кластар өткізу жөніндегі жұмысқа жұмылдыру жоспарлануда.

7. **«Тәуелсіздік және Елбасы» - «Независимость и Елбасы»** кітабын шығару. Жоба шеңберінде Қазақстан Республикасы Тәуелсіздігінің 30 жылдығына арналған кітапты дайындау, басып шығару және таныстыру жұмысы қолға алынып отыр.

8. **ҚХА-ның қоғамдық құрылымдарының отырыстарын** өткізу (этномәдени бірлестіктер, қоғамдық келісім кеңестері, ҚХА аналары, медиация, Кәсіпкерлер қауымдастығы). ҚХА-ның қоғамдық құрылымдарының отырыстары «халық үніне құлақ асатын мемлекет» курсын іске асыру шеңберінде өткізілетін болады.

9. **«Birge – taza Qazaqstan»** жалпыреспубликалық акциясы аясында өткізілетін республикалық тарихи-экологиялық жобаны іске асыру. Мақсаты – жергілікті жердің тарихына, оның жайластырылған орнына ұқыптылықпен қарау мәдениетін қалыптастыру, әрбір адамның бойына экологиялық таза және қауіпсіз ортаның болуын қолдауға ортақтығын дарыту. Негізгі қозғаушы ұйымдастырушылар – ҚХА жастары мен этномәдени бірлестіктер.

10. «**Халықтану»** мәдени-ағартушылық жобасын жүзеге асыру. Мақсаты – мектепке дейінгі және жалпы білім беретін білім беру мекемелерін, мемлекеттік, жекеменшік ұйымдар мен кәсіпорындарды қамти отырып, халық арасында Қазақстан этностары тарихының, дәстүрлерінің, халық қолөнерінің, тілі мен мәдениетінің ерекшеліктерін таныстыру мен танымал ету. Жоба аясында мәдени іс-шаралар өткізіледі, онда негізгі тіл ретінде қазақ тілі қолданыс табады.

Ұйымдастырушылар – өңірлердің этномәдени бірлестіктері. Олар өз этносының салт-дәстүрлерін танымал ету аясында Қазақстан халқының ортақ құндылықтарын және мемлекеттік тілге деген құрметін көрсетеді.

11. **«Ұлттық ойындар»** спартакиадасын өткізу командалық рухты, ортақ мақсатты қалыптастыруға, жалпыазаматтық бірегейлік пен бірлікті нығайтуға бағытталған. Әр өңірде белгілі бір жерде тұратын Қазақстан халқының дәстүрлі ойындарының спартакиадасын өткізу жоспарлануда. Негізгі ұйымдастырушылар этномәдени бірлестіктер болмақ.

12. ҚХА-ның барлық қоғамдық құрылымдарының ұлттық және мемлекеттік мерекелер мен атаулы күндерді қолдауға белсенді қатысуына арналған **«Менің Отаным - Қазақстан!»** жобасын жүзеге асыру. Жобаны іске асыру түрлі форматтағы іс-шараларды (ардагерлерге құрмет көрсету, көріністер, қайырымдылық акциялары, іс-шараларды ақпараттық сүйемелдеу және т.б.) өткізуді көздейді.